C 204/4
ET
Euroopa Liidu Teataja
12.6.2023
Kindel kord, millega tagatakse liidu keskse kliirimise turvalisus ja tõhusus, on eurosüsteemi kui emiteeriva keskpanga seisukohast kriitilise tähtsusega.
Märkimisväärses mahus eurodes vääringustatud tehinguid tegevaid keskseid vastaspooli mõjutavad häired võivad avaldada negatiivset mõju euroala krediidiasutuste likviidsuspositsioonile ning takistada maksesüsteemide tõrgeteta toimimist, mis võib omakorda ohustada rahapoliitika tõhusat ülekandumist ja lõppkokkuvõttes eurosüsteemi esmase eesmärgi – hinnastabiilsuse säilitamine – saavutamist (3).
Tugeva liidu keskse kliirimissüsteemi loomine on oluline ka ühtse järelevalvemehhanismi (SSM) jaoks, kuna SSMi järelevalve alla kuuluvate krediidiasutustel on ELi kesksetes vastaspooltes suured riskipositsioonid.
Konkreetsed märkused
1.
Asutustevahelise koostöö tõhustamine EKP toetab ettepanekut tugevdada asutustevahelist koostööd liidu tasandil ning Euroopa Väärtpaberiturujärelevalve (ESMA) rolli suurendamist järelevalve edasisel lähendamisel, eelkõige järelevalveküsimustes hääleõiguse omamise ja arvamuse esitamise õiguse kaudu, samuti kriisiolukordades koordineerimisfunktsiooni täitmise kaudu.
EKP hinnangul on tegemist sammuga õiges suunas, mis tõhustab keskse kliirimise järelevalvet liidu tasandil, võttes arvesse kliirimise suutlikkuse kasvu liidus ning sellega seotud riske, millel on piiriülene mõõde.
ELi kesksete vastaspoolte olulisuse ja keerukuse tõttu, mida aktiivse konto nõude rakendamine veelgi suurendab, ning kesksete vastaspoolte omavahelise seotuse tõttu oluliste krediidiasutustega, kes on nende kliirivad liikmed, on vaja tugevdada järelevalvet liidu tasandil ning hallata süsteemse riski võimalikku ülekandumist teistesse liikmesriikidesse.
1.1
Kolleegiumid
1.1.1 Kolleegiumi pidev kaasamine: arvamuse avaldamine ja iga-aastase läbivaatamise kord Euroopa Parlamendi ja nõukogu määruse (EL) nr 648/2012 (4) (edaspidi „Euroopa turu infrastruktuuri määrus“) kohaselt loodud kolleegiumide raamistik on osutunud tõhusaks vahendiks kesksete vastaspoolte piiri- ja sektoriüleste riskide suurenemisest tulenevate spetsiifiliste, keskse kliirimisega seotud probleemide lahendamisel.
Kolleegiumid võimaldavad erinevate jurisdiktsioonide asutustel, kellel on erinevad volitused, vahetada teavet, anda sisendit ja avaldada muret seoses ELi kesksete vastaspoolte riskijuhtimismeetmete ja mitmesuguste teenustega.
Praegu avaldavad kolleegiumid arvamust muu hulgas kesksetele vastaspooltele tegevusloa andmise, kesksete vastaspoolte tegevuse ja teenuste laiendamise ning riskimudelite oluliste muudatuste kohta.
Samas ei kontrolli kolleegiumid praegu ametliku menetluse raames kesksete vastaspoolte riskijuhtimismeetmete rakendamist seoses turu arengutega, välja arvatud juhul, kui selline tegevus toob kaasa kesksete vastaspoolte tegevuse või riskimudelite olulise muutuse.
Selleks et tugevdada kolleegiumide pidevat kaasamist, toetab EKP täielikult komisjoni ettepanekut, mille kohaselt iga keskse vastaspoole pädev asutus esitab kolleegiumile vähemalt kord aastas põhjaliku aruande, milles käsitletakse keskse vastaspoole vastavust Euroopa turu infrastruktuuri määruse sätetele ja hinnatakse keskse vastaspoole riske (5)..
EKP tervitab komisjoni ettepanekut nõuda kolleegiumilt täiendavate arvamuste esitamist peamiste järeleval­ veotsuste kohta, näiteks seoses aruannetega keskse vastaspoole läbivaatamise ja hindamise, võimendustagatise nõuete ja tegevusloa võimaliku kehtetuks tunnistamise kohta (6).
(3) Vt Euroopa Keskpanga arvamuse CON/2017/39, 4. oktoober 2017, seoses ettepanekuga Euroopa Parlamendi ja nõukogu määruse kohta, millega muudetakse määrust (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujä­ relevalve), ja muudetakse määrust (EL) nr 648/2012 seoses kesksetele vastaspooltele tegevusloa andmise korra ja sellega seotud asutustega ning kolmandate riikide kesksete vastaspoolte tunnustamise nõuetega (ELT C 385, 15.11.2017, lk 3), üldised märkused.
Kõik EKP arvamused on avaldatud EUR-Lexis.
(4) Euroopa Parlamendi ja nõukogu määrus (EL) nr 648/2012, 4. juuli 2012, börsiväliste tuletisinstrumentide, kesksete vastaspoolte ja kauplemisteabehoidlate kohta (ELT L 201, 27.7.2012, lk 1).
(5) Vt kavandatava määruse artikli 1 punkti 16 alapunkt b.
(6) Vt kavandatava määruse artikli 1 punkt 12, millega lisatakse Euroopa turu infrastruktuuri määrusesse uus artikli 17b lõike 1 punkt b.